
                                                             AVIZ

asupra propunerii legislative privind modificarea
 Legii nr.279/2010 privind aprobarea OUG nr. 58/2010 privind modificarea și completarea Legii nr.571/2003 privind Codul fiscal și alte măsuri financiar-fiscale
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind modificarea Legii nr.279/2010 privind aprobarea OUG nr. 58/2010 privind modificarea și completarea                           Legii nr.571/2003 privind Codul fiscal și alte măsuri financiar-fiscale, trimisă cu adresa nr. Pl-x 315 din 3 septembrie 2012, înregistrată sub nr. 21/158 din             4 septembrie  2012. 
  Senatul, în calitate de primă Cameră sesizată, a respins iniţiativa legislativă în şedinţa din 25 iunie 2012.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  11 septembrie 2012.
     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa  nr. 290 din 9 aprilie 2012 şi  punctul de vedere al Guvernului prin care nu susţine adoptarea acestei iniţiative legislative.
     Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât, potrivit condiţiilor Acordului de finanţare de tip preventiv cu Uniunea Europeană şi Fondul Monetar Internaţional, România s-a angajat să respecte criteriul de performanţă privind încadrarea în ţinta stabilită de deficit bugetar.

     De asemenea, potrivit dispoziţiilor articolului 62 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, ,,Dispoziţiile de modificare şi de completare se încorporează, de la data intrării lor în vigoare, în actul de bază, identificându-se cu acesta. Intervenţiile ulterioare de modificare sau de completare a acestora trebuie raportate tot la actul de bază”. Întrucât Ordonanţa de urgenţă a Guvernului nr.58/2010 pentru modificarea şi completarea Legii nr. 571/2003 privind Codul fiscal şi alte măsuri                      financiar-fiscale, aprobată prin Legea nr.279/2010, cu modificările ulterioare, constituie un act de modificare, prevederile acesteia s-au încorporat, de la data publicării, în cadrul Legii nr.571/2003 privind Codul fiscal, cu modificările şi completările ulterioare. Prin urmare, potrivit normelor de tehnică legislativă, orice intervenţie ulterioară trebuie să se refere la Legea nr.571/2003 privind Codul fiscal, cu modificările şi completările ulterioare, şi nu la legea de aprobare a unei ordonanţe de urgenţă a Guvernului de modificare a acesteia.
    Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi,                        avizarea negativă a iniţiativei legislative.

În raport cu obiectul şi conţinutul său, propunerea legislativă face parte din categoria legilor ordinare.

